**დანართი N1**

**არასამეწარმეო (არაკომერციული) იურიდიული პირი - „გორის მუნიციპალიტეტის კულტურის განვითარების ხელშეწყობის სააგენტოს“ წესდება**

**მუხლი 1. ზოგადი დებულებები**

1. არასამეწარმეო (არაკომერციული) იურიდიული პირი - „გორის მუნიციპალიტეტის კულტურის განვითარების ხელშეწყობის სააგენტო“ (შემდგომში - სააგენტო) მოქმედებს საქართველოს კონსტიტუციის, საქართველოს ორგანული კანონის „ადგილობრივი თვითმმართველობის კოდექსის“, საქართველოს სხვა საკანონმდებლო და კანონქვემდებარე ნორმატიული აქტების, გორის მუნიციპალიტეტის წარმომადგენლობითი და აღმასრულებელი ორგანოების სამართლებრივი აქტებისა და წინამდებარე წესდების შესაბამისად.

2.სააგენტოს ორგანიზაციულ-სამართლებრივი ფორმაა არასამეწარმეო (არაკომერციული) იურიდიული პირი .

3. სააგენტო თავისი მიზნებიდან გამომდინარე მოქმედებს საქართველოს მთელ ტერიტორიაზე, ასევე მის ფარგლებს გარეთ.

4. სააგენტოს გააჩნია იურიდიული პირისთვის საჭირო ყველა ატრიბუტი, ბეჭედი შტამპი, ანგარიშსწორებისა და სხვა სახის ანგარიშები სათანადო დაწესებულებებში.

5. სააგენტო შექმნილია განუსაზღვრელი ვადით.

6. სააგენტოს სრული სახელწოდებაა არასამეწარმეო (არაკომერციული) იურიდიული პირი „გორის მუნიციპალიტეტის კულტურის განვითარების ხელშეწყობის სააგენტო“.

7. სააგენტოს ელექტრონული ფოსტის მისამართია [yec@gori.gov.ge](mailto:yec@gori.gov.ge)

8. სააგენტოს იურიდიული მისამართია: ქ. გორი , სტალინის გამზირი N16

**მუხლი 2. სააგენტოს მიზნები**

1. სააგენტოს მიზნები:

ა)კულტურის ერთიანი პოლიტიკის ჩამოყალიბება.

ბ)კულტურის განვითარების ხელშეწყობა.

გ) გორის მუნიციპალიტეტის ისტორიულ ლიტერატურული და კულტურული მემკვიდრეობის დაცვა, პოპულარიზაცია.

დ) ქართული მწერლობისა და ხალხური შემოქმედების პოპულარიზაციის ხელშეწყობა.

ე)მოსწავლე-ახალგაზრდობისათვის შემოქმედებითი ნიჭის გამოვლენა-განვითარების და ინტელექტუალური დონის ამაღლების ხელშეწყობა.

2.თავისი მიზნების განსახორციელებლად სააგენტო კანონით დადგენილი წესით:

ა)ამყარებს პარტნიორულ ურთიერთობებს ადგილობრივ და უცხოურ ორგანიზაციებთან.

ბ) ფლობს, იძენს და განკარგავს ქონებას.

გ) შეიძლება იყოს მოსარჩელე და მოპასუხე სასამართლოსა და არბიტრაჟში.

3. სააგენტოს შეუძლია განახორციელოს სამეწარმეო საქმიანობა , რაც არ იკრძალება საქართველოს კანონმდებლობით, ატარებს დამხმარე ხასიათს. საქმიანობიდან მოგება უნდა მოხმარდეს სააგენტოს მიზნების განხორციელებას.

**მუხლი 3. სააგენტოს ამოცანები**

კულტურისა და განათლების განვითარების ხელშეწყობის მიმართულებით სააგენტოს ამოცანებია:

ა)კულტურული მემკვიდრეობის, ხალხური შემოქმედების, ფოლკლორულ-ეთნოგრაფიული მემკვიდრეობის, სამუზეუმო ექსპონატების კვლევა, მოძიება, გამოვლენა, აღრიცხვა, დაცვა , შესწავლა, ექსპონირება და პოპულარიზაცია.

ბ)მოსწავლე-ახალგაზრდობისათვის ქართული ეროვნული და მსოფლიო ხელოვნებისა და კულტურის საფუძვლების გაცნობა. მათი სამოქალაქო საზოგადოებაში დამკვიდრების ხელშეწყობა, ესთეტიკურ და ზნეობრივ აღზრდაზე ზრუნვა.

გ) მოსწავლე ახალგაზრდობისათვის ფორმალური და არაფორმალური განათლების მისაცემად შესაბამისი კლასების ,შემოქმედებითი კლუბების, სექციების ,წრეების, ჯგუფების ჩამოყალიბება ისეთი შემეცნებით-სახელოვნებო მიმართულებებით როგორიცაა : სამხატვრო , ქორეოგრაფიული , ფოლკლორული, ვოკალურ-ინსტრუმენტალური, ჟურნალისტიკური, თეატრალური, ხალხური რეწვის და სხვა. ასევე საგანმანათლებლო საგნობრივი მიმართულებით: ქართული, ინგლისური, რუსული ენები, ფიზიკა და სხვა.

დ) საგანმანათლებლო-შემეცნებითი პროცესის მაღალ დონეზე წარმართვის ორგანიზება შესაბამისი განათლებისა და კვალიფიკაციის მქონე პედაგოგების (სპეციალისტების) მეშვეობით.

ე)კულტურულ-შემოქმედებით და საგანმანათლებლო პროგრამებში იძულებით გადაადგილებულ, სოციალურად დაუცველ და საქართველოს ერთიანობისთვის დაღუპულ მებრძოლთა ოჯახების შვილების (მოსწავლეები) ჩართვა. (აღნიშნული კატეგორიის მოსწავლეებთან ურთიერთობა წარმოადგენს პრიორიტეტს.)

ვ) სპეციალური საჭიროებების მქონე პირების (მოსწავლეების) კულტურულ-საგანმანათლებლო პროგრამებსა და პროექტებში ჩართვა . მათთვის შესაბამისი ადაპტირებული გარემო-პირობების შექმნა და ინკლუზიური განათლების სპეციფიკის ხელშეწყობა. (აღნიშნული კატეგორიის მოსწავლეებთან ურთიერთობა წარმოადგენს პრიორიტეტს.)

ზ) განსაკუთრებული უნარ-ჩვევების მქონე მოსწავლე-ახალგაზრდების გამოვლენა და მათი განვითარების ხელშეწყობა.

თ) ლიტერატურულ და ადგილობრივი მწერლების შემოქმედებითი საქმიანობის განვითარება და პოპულარიზაციის ხელშეწყობა. ახალგაზრდა შემოქმედებისათვის კონსულტაციების გაწევა.

ი) ბეჭდური და ელექტრონული გამოცემების მომზადების, მთარგმნელობითი საქმიანობის განხორციელების უზრუნველყოფა.

კ) სხვადასხვა სახის ტურისტულ, სახელოვნებო, კულტურული, ლიტერატურულ, შემეცნებითი, საგანმანათლებლო და საქველმოქმედო ღონისძიებების დაგეგმვა და საკუთარი რესურსების გამოყენებით მაღალ დონეზე ჩატარების უზრუნველყოფა.

ლ)გორის მუნიციპალიტეტის, ასევე სხვა სახელმწიფო თუ არასამთავრობო ორგანიზაციებთან ერთობლივად დაგეგმილ ღონისძიებებსა და პროექტებში მონაწილეობა.

მ)საქართველოში მოქმედი კანონმდებლობით , მუნიციპალიტეტის წარმომადგენლობითი და აღმასრულებელი ორგანოების სამართლებრივი აქტებით განსაზღვრული სხვა ფუნქციების შესრულება.

**მუხლი 4. სააგენტოს სტრუქტურა**

1. სააგენტო შედგება სტრუქტურული ერთეულებისაგან - განყოფილებებისაგან, ხოლო განყოფილებები თავის მხრივ იყოფა სექტორებად.

2. სააგენტოს განყოფილებებია:

ა) გორის მუნიციპალიტეტის კულტურის განვითარების ხელშეწყობის სააგენტოს ადმინისტრაციული განყოფილება, რომელიც უზრუნველყოფს სამუშაო აღწერილობით განსაზღვრული ფუნქციების განხორციელებასა და სააგენტოს შემადგენლობაში არსებული განყოფილებების კოორდინირებულ მუშაობას.

ბ) გორის მუნიციპალიტეტის კულტურის განვითარების ხელშეწყობის სააგენტოს ახალგაზრდობისა და კულტურის განვითარების განყოფილება, რომლის სექტორებია:

ბ.ა) გორის ბავშვთა და ახალგაზრდობის ცენტრი;

ბ.ბ) სიმღერისა და ცეკვის ანსამბლი ,,გორი“;

ბ.გ) ძევერის ბავშვთა და ახალგაზრდობის ცენტრი;

ბ.დ) ქიწნისის ბავშვთა და ახალგაზრდობის ცენტრი;

ბ.ე) შავშვების ბავშვთა და ახალგაზრდობის ცენტრი;

ბ.ვ) ნიქოზის ბავშვთა და ახალგაზრდობის ცენტრი;

ბ.ზ) ახალხიზის ბავშვთა და ახალგაზრდობის ცენტრი; “

გ) სამუსიკო და სახელოვნებო სკოლების განყოფილება, რომლის სექტორებია:

გ.ა) ანა ფერაძის სახელობის სამხატვრო სკოლა;

გ.ბ) ქალაქ გორის ვანო მურადელის სახელობის სამუსიკო სკოლა;

გ.დ) კონსტანტინე მეღვინეთუხუცესის სახელობის სოფელ ხიდისთავის სამუსიკო სკოლა;

გ.ე) სოფელ ტყვიავის სამუსიკო სკოლა;

გ.ვ) სოფელ ტირძნისის სამუსიკო სკოლა;

გ.ზ) სოფელ სკრის სამუსიკო სკოლა;

გ.ი) სოფელ ხელთუბნის სამუსიკო სკოლა.

გ.კ)სოფელ ატენის სამუსიკო სკოლა

ე)გორის მუნიციპალიტეტის კულტურის განვითარების ხელშეწყობის სააგენტოს მუზეუმების, ბიბლიოთეკებისა და მწერალთა სახლის განყოფილება, რომლის სექტორებია:

ე.ა) სერგი მაკალათიას სახელობის ისტორიულ ეთნოგრაფიული მუზეუმი

ე.ბ)საბრძოლო დიდების მუზეუმი

ე.გ) ნიკო ლომოურის სახლ-მუზეუმი

ე.დ)ალექსანდრე ჯავახიშვილის სახლ-მუზეუმი

ე.ე)ცენტრალური ბიბლიოთეკა

ე.ვ)ახალგაზრდული ბიბლიოთეკა

ე.ზ) მწერალთა სახლი

3. სააგენტოს განყოფილებებს ხელმძღვანელობენ განყოფილების უფროსები, რომლებსაც გორის მუნიციპალიტეტის მერთან შეთანხმებით თანამდებობაზე ნიშნავს და ათავისუფლებს სააგენტოს დირექტორი.

4. სააგენტოს განყოფილების სექტორების ადმინისტრირებას უზრუნველყოფს სექტორის ხელმძღვანელი, რომლებსაც განყოფილების უფროსთან კონსულტაციითა და გორის მუნიციპალიტეტის მერთან შეთანხმებით თანამდებობაზე ნიშნავს და ათავისუფლებს სააგენტოს დირექტორი.

5. განყოფილებების და სექტორების საქმიანობა, თანამშრომელთა უფლებამოსილებები განისაზღვრება სამუშაო აღწერილობებით, რომელსაც თითოეული განყოფილების სპეციფიკიდან გამომდინარე, განყოფილების უფროსთან კოორდინაციით ამტკიცებს სააგენტოს დირექტორი.

**მუხლი 5. სააგენტოს მართვა**

1.სააგენტოს ხელმძღვანელობს დირექტორი , რომელსაც თანამდებობაზე ნიშნავს და ათავისუფლებს გორის მუნიციპალიტეტის მერი.

2. სააგენტოს დირექტორს ყავს სამი მოადგილე რომლებსაც გორის მუნიციპალიტეტის მერთან შეთანხმებით თანამდებობაზე ნიშნავს და ათავისუფლებს სააგენტოს დირექტორი.

3. სააგენტოს დირექტორი:

ა) ხელმძღვანელობს და წარმართავს სააგენტოს საქმიანობას საწესდებო მიზნების მისაღწევად.

ბ) ხელს აწერს სააგენტოს ოფიციალურ, მათ შორის ფინანსურ დოკუმენტებს.

გ) წარმოადგენს სააგენტოს სხვა პირებთან ურთიერთობაში.

დ) ახორციელებს სააგენტოს ფინანსური სახსრებისა და სხვა მატერიალური ქონების ოპერატიულ მართვას, მართლზომიერად გამოყენებასა და მოვლა-პატრონობას.

ე) გორის მუნიციპალიტეტის მერთან შეთანხმებით ამტკიცებს სააგენტოს ბიუჯეტის ხარჯთაღრიცხვას და საშტატო ნუსხას.

ვ) განსაზღვრავს განყოფილებებისა და სექტორების ფუნქციებს და შეიმუშავებს მათ სამუშაო აღწერილობებსა და თანამდებობრივ ინსტრუქციებს.

ზ) გორის მუნიციპალიტეტის მერთან შეთანხმებით თანამდებობაზე ნიშნავს და ათავისუფლებს დირექტორის მოადგილეებს, განყოფილების უფროსებსა და სექტორის ხელმძღვანელებს. თანამდებობაზე ნიშნავს და ათავისუფლებს სააგენტოს თანამშრომლებს;

თ) სააგენტოს განყოფილების უფროსებთან შეთანხმებით ადგენს სხვადასხვა სახის ღონისძიებათა კალენდარს და უზრუნველყოფს მათ გამართულად ჩატარებას.

ი) მოადგილეებისთვის განსაზღვრავს საკურატორო სფეროებს.

კ) ასრულებს ამ წესდებით მასზე დაკისრებულ მოვალეობებსა და კანონით აუკრძალავ სხვა ფუნქციებს.

ლ) პასუხისმგებელია გორის მუნიციპალიტეტის მერის წინაშე.

მ) მუნიციპალიტეტის მერს წარუდგენს ყოველწლიურ ანგარიშს გაწეული სამუშაოს შესახებ.

ნ) უფლებამოსილია სამუშაოს სპეციფიკიდან გამომდინარე დაამტკიცოს შრომის შინაგანაწესი სხვადასხვა პროექტები, პროგრამები, დებულებები, სამუშაო ინსტრუქციები და თანამშრომელთა სამუშაო აღწერილობები.

4. სააგენტოს დირექტორი თავისი უფლებამოსილებების შესასრულებლად გამოსცემს ბრძანებებს.

5. სააგენტოს დირექტორის არყოფნის შემთხვევაში, გორის მუნიციპალიტეტის მერთან შეთანხმებით, სააგენტოს დირექტორის მოვალეობას ასრულებს ერთ-ერთი მოადგილე .

6. დირექტორის უფლებამოსილების ვადამდე შეწყვეტა მის მიერ წესდებით განსაზღვრული მიზნებისა და ამოცანების არაჯეროვანი და არასრულფასოვანი შესრულების, უფლებამოსილების გადამეტების ან სააგენტოს საწესდებო მიზნებთან შეუსაბამო საქციელისთვის შეუძლია გორის მუნიციპალიტეტის მერს. ასეთ შემთხვევაში ერთი თვის ვადაში ინიშნება სააგენტოს ახალი დირექტორი.

7. სააგენტოში დასაქმებულ თანამშრომელთა უფლებამოსილებები განისაზღვრება წინამდებარე წესდებით, თანამდებობრივი ინსტრუქციებითა , სააგენტოს სამუშაო აღწერილობებით და შრომის შინაგანაწესით.

**მუხლი 6. საგანმანათლებლო პროცესი და მისი მონაწილენი**

1.სააგენტოში საგანმანათლებლო პროცესი ხორციელდება სახელმწიფო სტანდარტების საფუძველზე შემუშავებული სასწავლო პროგრამების შესაბამისად.

2. სააგენტოს ფორმალური და არაფორმალური საგანმანათლებლო პროცესი მოიცავს:

ა) თეორიულ სწავლებას

ბ) პრაქტიკულ მეცადინეობას

გ) მოსწავლეებთან აღმზრდელობით მუშაობას

3. სწავლის ხანგრძლივობა საგნის სპეციფიკიდან გამომდინარე განისაზღვრება 1-დან 10 წლამდე.

4. სააგენტოს სტრუქტურაში შემავალ სკოლებში , კლასებში, წრეებში, ჯგუფებში მოსწავლეთა მიღება ხდება კონკურსის წესით. კონკურსის წესსა და პირობებს შესაბამისი განყოფილების უფროსთან კოორდინაციით ადგენს სააგენტოს დირექტორი.

5. სწავლის უფლებით სარგებლობენ 6-დან 19 წლის ასაკის მქონე მოსწავლეები. ცალკეულ შემთხვევებში (ქორეოგრაფიულ, ფოლკლორულ ანსამბლებში, სახელოვნებო და სხვა წრეებში) სააგენტოს დირექტორის თანხმობით დასაშვებია დადგენილ ასაკზე უფროსი მოსწავლეების ჩარიცხვა.

6. სააგენტოს სტრუქტურაში შემავალი სკოლების (წრეების , ჯგუფებისა და ა.შ) კურსდამთავრებული მოსწავლეები, რომლებიც ჩააბარებენ გამოსაშვებ გამოცდებს, იღებენ სკოლისგარეშე მიღებულ ფორმალური და არაფორმალური განათლების დამადასტურებელ შესაბამის მოწმობებს.

7. საგანმანათლებლო პროცესის ცალკეული დეტალები რეგულირდება სააგენტოს დირექტორის მიერ დამტკიცებული შესაბამისი წესით.

**მუხლი 7. სააგენტოს ქონება**

1. სააგენტოს შეიძლება საკუთრებაში ჰქონდეს შენობები, ნაგებობები, სატრანსპორტო საშუალებები, ფულადი აქციები და მოძრავი ქონება, რაც ესაჭიროება თავისი საქმიანობის განსახორციელებლად;

2. სააგენტოს ქონება იქმნება სხვადასხვა შენატანების, პირთა შემოწირულობებისგან, აგრეთვე კანონმდებლობით ნებადართული სხვა შემოსავლებიდან.

**მუხლი 8. საქმიანობის შეწყვეტა**

1.რეორგანიზაცია/ლიკვიდაცია და ლიკვიდაციის შედეგად დარჩენილი ქონების განაწილება ხდება საქართველოს კანონმდებლობით დადგენილი წესით;

**მუხლი 9. საჯარო დაწესებულების წესდებაში ცვლილებების შეტანის წესი**

1.წესდებაში ცვლილებებისა და დამატებების შეტანა ხდება დამფუძნებლის მეშვეობით საქართველოს კანონმდებლობით დადგენილი წესით.

**მუხლი 10. დასკვნითი დებულებები**

1. თუ ამ წესდების რომელიმე დებულება ბათილად იქნა ცნობილი, ეს გავლენას არ მოახდენს წესდების სხვა დებულებების ნამდვილობაზე.

2. ამ წესდებასა და საქართველოს მოქმედ კანონმდებლობას შორის შეუსაბამობის შემთხვევაში მოქმედებს საქართველოს კანონმდებლობით განსაზღვრული ნორმები.  
  
 **მუხლი 8. დამფუძნებელი**

1. სააგენტოს დამფუძნებელია გორის მუნიციპალიტეტი ს/კ 218086087